# Leo XIV

| Leo XIV |
| --- |
| Leo XIV 2025. aastal |
| Sünninimi |
Robert Francis Prevost |
| Valitsemisaja algus |
8. mai 2025 |
| Eelkäija |
Franciscus |
| Vanemad |
Louis Marius Prevost Mildred Agnes Martínez |
| Sünnikuupäev |
14. september 1955  |
| Sünnikoht |
Chicago, Ameerika Ühendriigid |
| Residents |
Apostellik palee |
| Haridus |
Villanova Ülikool(d) |
| Deviis | *In illo uno unum* 'Olles Ühes, oleme üks' |
| Autogramm |  |
| Vapp |  |

**Leo XIV** (kodanikunimega **Robert Francis Prevost**; sündinud 14. septembril 1955 Chicagos) on 8. maist 2025 katoliku kiriku 267. paavst, Rooma piiskop ning 9. Vatikani riigipea, Itaalia priimas.

Leo XIV on esimene Ameerika Ühendriikide päritolu paavst, esimene Põhja-Ameerika päritolu paavst ja esimene Peruu kodanikust paavst (tal on Ameerika Ühendriikide ja Peruu topeltkodakondsus). Ta on ka esimene paavst Püha Augustinuse Ordust. Oma eelkäija Franciscuse järel on ta teine paavst Ameerika maailmajaost. Ta on esimene paavst, kes on sündinud pärast Teist maailmasõda ja esimene paavst ingliskeelsest riigist pärast 12. sajandi keskel valitsenud Hadrianus IV-t.

6. septembril 2025 kuulutas ta õndsaks Eesti katoliku piiskopi Eduard Profittlichi.

Aastatel 2015–2023 oli ta Peruu Chiclayo piiskopkonna piiskop. 2023. aastal sai temast kardinal, veebruaris 2025 kardinalpiiskop.

## Lapsepõlv ja haridus

Robert Prevost sündis Chicago Bronzeville'i linnaosas Mercy haiglas Louis Marius ja Mildred Agnes Prevosti (neiupõlves Martínez) kolmelapselises peres noorima pojana.

Lapsepõlvekodu USA Illinoisi osariigis Doltonis
Itaalia-prantsuse päritolu isa Louis Prevost oli mereväelasest Teise maailmasõja veteran ja töötas Chicagot ümbritsevas Cooki maakonnas Glenwoodi külas kohaliku koolipiirkonna superintendendina. Louisiana kreoolide seast pärit ema Mildred oli saanud DePauli Ülikoolist bakalaureusekraadi raamatukogunduse alal. Roberti emapoolne, afrohaitiliasest vanaisa Joseph Martínez oli sündinud Santo Domingos Dominikaani Vabariigis, vanaema Louise Baquiém oli aga mustanahaline kreool New Orleansist. Robertil on lisaks kaks vanemat venda: Louis ja John.

Lapsena oli ta Chicago South Side'i piirkonnas asuva Chicago St. Mary of the Assumptioni kiriku altaripoiss.

Keskhariduse sai Prevost 1973. aastal Michigani osariigis Hollandis asunud augustiinlaste seminari koolist. Õpingute ajal oli ta kooli õpilasesinduse sekretär. 1977. aastal omandas ta bakalaureusekraadi matemaatikas Villanova Ülikoolist Pennsylvanias.

## Varasem vaimulikukarjäär

Pärast ülikooli lõpetamist 1977 astus Prevost sama aasta septembris Püha Augustinuse ordusse. Ta ordineeriti 10. septembril 1981 diakoniks. Aastal 1982 lõpetas ta Chicago õppeasutuse Catholic Theological Union ning sai teoloogiamagistri (*magister divinitatis* (MDiv)) kraadi. Õpingute ajal töötas ta katoliiklikus keskkoolis füüsika asendusõpetajana ning õpetas osakoormusega ka matemaatikat. 19. juunil 1982 ordineeris peapiiskop Jean Jadot ta Roomas preestriks. Ta sai Roomas asuvast Püha Aquino Thomase paavstlikust kolleegiumist (*Pontificia Studiorum Universitas a Sancto Thoma Aquinate in Urbe*) 1984. aastal kanoonilise õiguse litsentsiaadi kraadi ning 1987. aastal kanoonilise õiguse doktori kraadi.

Prevost asus 1985 tööle ordu misjonärina Peruus. Aastani 1986 teenis ta Chulucanase territoriaalprelatuuri kantslerina. Aastast 1988 juhtis ta Trujilo augustiinlikku seminari. Ta õpetas ka kanoonilist õigust ja teenis piirkondliku vaimuliku kohtu kohtunikuna.

Aastal 2001 valiti ta augustiinlaste ordu juhiks kuueaastase ametiajaga. Selle lõppedes 2007 valiti ta teiseks ametiajaks tagasi.

3. novembril 2014 määras paavst Franciscus ta Chiclayo apostelliku administratuuri apostellikuks administraatoriks ning nimetas ta Sufari titulaarpiiskopiks, kelleks ta ordineeriti 12. detsembril 2014 Chiclayo Püha Maarja katedraalis. 26. septembril 2015 muutis paavst Franciscus apostelliku administratuuri piiskopkonnaks ja Prevostist sai Chiclayo piiskop. Ta oli 15. aprillist 2020 kuni 26. maini 2021 Callao apostellik administraator.

### Tegevus Piiskoppide dikasteeriumi prefekti ja kardinalina

30. jaanuaril 2023 määras paavst Franciscus Prevosti piiskoppide dikasteeriumi prefektiks ja Ladina-Ameerika paavstliku komisjoni presidendiks ning andis talle Chiclayo emeriitpeapiiskopi tiitli. Ehkki Prevost oleks eelistanud Peruusse jääda, võttis ta ameti vastu ja asus elama Rooma.

30. septembril 2023 nimetas paavst ta Santa Monica kardinaldiakoniks. Selles ametis kuulus tema pädevusse kõikide katoliku kiriku piiskopikandidaatide sobivuse hindamine, piiskopkondade muutmine ja paavstile vastavate soovituste andmine. Oktoobris 2023 nimetas Franciscus ta veel seitsme dikasteeriumi liikmeks ning Vatikani linnriigi paavstlikku komisjoni – linnriigi seadusandlikku kogusse. 6. veebruaril 2025 määras Franciscus ta Albano kardinalpiiskopiks.

## 2025. aasta konklaav

 *Pikemalt artiklis 2025. aasta konklaav*
Leo XIV esimene avalik esinemine paavstina Püha Peetruse basiilika lodžalt pärast konklaavi otsuse väljakuulutamist
Leo XIV valiti paavstiks 8. mail 2025 Sixtuse kabelis toimunud konklaavi 4. voorus ja õnnistati ametisse 18. mail.

7.– 8. mail 2025 toimunud konklaavil osales 133 kardinali 70 riigist. See oli suurima osalejate arvuga konklaav ajaloos. Viis kardinali oli ametisse määranud Johannes Paulus II, 20 Benedictus XVI ja 108 Franciscus. 17 kardinali saabus Itaaliast, 10 Ameerika Ühendriikidest ja seitse Brasiiliast.

Konklaavi eel ei pidanud poliitikavaatlejad Prevostit soosikuks *papabile* '​ks, ehkki teda kui endise paavsti liitlast peeti võimalikuks kompromisskandidaadiks.

Sixtuse kabeli korstnast ilmus valge suits kell 18:07 kohaliku aja järgi (kell 19:07 Eesti aja) järgi. Konklaavi otsuse kuulutas Püha Peetruse basiilika keskselt lodžalt tseremoniaalse pöördumisega *Habemus Papam* välja kardinal-protodiakon Dominique Mamberti. Ta avaldades ka uue paavsti ametinime Leo XIV, mille too võttis Leo XIII järgi. Seejärel ilmus paavst rahva ette, tervitas publikut itaalia ja hispaania keeles ning kandis siis ladina keeles ette tavakohase õnnistuse *Urbi et orbi*. Leo kandis kõnet pidades traditsioonilist punast stoolat ja *mozetta* '​t, millest näiteks Franciscus oli 2013. aastal oma esinemise ajal loobunud.

## Tegevus paavstina

### Välispoliitilised suhted

 *Pikemalt artiklis Leo XIV välispoliitika*
Paavst Leo XIV on avalikult kutsunud poliitikuid otsima solidaarsust, avaldanud muret konfliktide pärast ja kohtunud riigijuhtidega.

### Pastoraalsed visiidid

Paavst Leo XIV on paavstina teinud kolm pastoraalset visiiti väljaspool Itaaliat ja kolm visiiti Itaalias. Ta on väljaspool Itaaliat külastanud seitset riiki.

**Visiidid väljaspool Itaaliat**

1. Türgi (Ankara, Istanbul, İznik), Liibanon (Beirut, Annaya, Harissa, Bkerké, Jal Ed Dib) 27. november – 2. detsember 2025
2. Monaco 28. märts 2026
3. Alžeeria, Kamerun, Angola, Ekvatoriaal-Guinea (Alžiir, Annaba, Yaoundé, Bamenda, Douala, Luanda, Muxima, Saurimo, Malabo, Mongomo, Bata) 13. – 23. aprill 2026

**Visiidid Itaalias**

1. Assisi 20. november 2025
2. Pompei ja Napoli 8. mai 2026
3. Acerra 23. mai 2026

**Visiidid Roomas**

1. Albano katedraal 20. juuli 2025
2. Quirinali palee 14. oktoober 2025
3. ÜRO Toidu- ja Põllumajandusorganisatsiooni peakorter 16. oktoober 2025
4. Santa Maria Regina Pacise kirik Ostia Lidos 15. veebruar 2026
5. Sacro Cuore di Gesù kirik Castro Pretorios 22. veebruar 2026
6. Ascensione di Nostro Signore Gesù Cristo kirik 1. märts 2026
7. Santa Maria della Presentazione kirik 8. märts 2026
8. Sacro Cuore di Gesù a Ponte Mammolo 15. märts 2026
9. Sapienza ülikool 14. mai 2026

### Suhted kiriku institutsioonidega

|  |
| --- |
| Kuuria |
|

|  |  |
| --- | --- |
| Kardinalide kolleegiumi dekaan | Giovanni Battista Re |
| Riigisekretär | Pietro Parolin |
| Camerlengo | Kevin Joseph Farrell |
| Rooma kardinalvikaar | Baldassare Reina |

 |

Ta määras Tiziana Merletti Pühitsetud Elu dikasteeriumi sekretäriks.

Ta tervitas 15. mail 2025 De La Salle vendi (F.S.C.) kongregatsiooni rajamise 300 aastapäeva puhul.

Ta tunnustas augustiinlaste uut generaalpriori Joseph Farrell'i ja kohtus 15. septembril 2025 augustiinlaste üldkapiitlil osalejatega.

Ta saatis 20. juunil 2025 läkituse frantsiskaani konventuaalide üldkapiitlil osalejatele.

Ta saatis 24. juunil 2025 läkituse Malta ordule.

Ta kohtus 19. jaanuaril 2026 Neokatehumenaalse Tee liikumise juhtidega.

### Entsüklika

1. "Magnifica Humanitas" 25. mai 2026

### Kristlik eetika ja moraal

Paavst mõistis 17. detsembril 2025 hukka antisemitismi. Paavst kuulutas entsüklikas "Magnifica Humanitas", et õiglase sõja teooria on aegunud.

### Kanoniseerimised ja beatifikatsioonid

 *Pikemalt artiklis Leo XIV kuulutatud pühakud ja õndsad*
Leo XIV on kuulutanud pühakuks 9 ja õndsaks 199 isikut, sealhulgas 6. septembril 2025 Eduard Profittlichi. Ta kuulutas 1. novembril 2025 kiriku doktoriks John Henry Newman'i.

### Uued piiskopkonnad

* Ta muutis 22. mail 2025 São José do Rio Preto piiskopkonna Brasiilias peapiiskopkonnaks.
* Ta rajas 8. juulil 2025 Hiinas Zhangjiakou piiskopkonna.
* Ta rajas 10. juulil 2025 Keenias Kapsabeti piiskopkonna.
* Ta rajas 27. augustil 2025 Dominikaani Vabariigis Stella Marise piiskopkonna.
* Ta muutis 28. augustil 2025 Indias süüria-malabari riituse Faridabadi, Kalyani, Shamshabadi ja Ujjaini eparhiad ülemeparhiadeks.
* Ta rajas 23. detsembril 2025 Mosambiigis Caia piiskopkonna.
* Ta rajas 1. jaanuaril 2026 Brasiilias Baturité piiskopkonna.
* Ta rajas 8. jaanuaril 2026 Tansaanias Bariadi piiskopkonna.
* Ta rajas 25. märtsil 2026 Bangladeshis Joypurhati piiskopkonna.
* Ta rajas 25. märtsil 2026 Filipiinidel Calapani piiskopkonna.
* Ta ülendas25. aprillil 2026 Kesk-Aafrika Vabariigis Berbérati piiskopkonna peapiiskopkonnaks.
* Ta moodustas 12. mail 2026 Ghanas Donkorkromi piiskopkonna.

### Oikumeenia

Leo XIV kohtus 16. septembril 2025 armeenia kiriku katoolikose Karekin II-ga.

Ta saatis 29. mail 2025 läkituse anabaptistidele.

Ta kohtus 29. novembril 2025 Türgis Istanbulis Konstantinoopoli patriarhi Bartholomeos I-ga, kellega kirjutas alla ühisdeklaratsioonile, milles nad kinnitasid oma pühendumust täieliku osaduse teele.

Ta kohtus 27. oktoobril 2025 assüüria kiriku katoolikose Mar Awa III-ga.

Paavst külastas 13. aprillil 2026 Alžiiri Suurt mošeed.

Ta kohtus 9. mail 2026 Senegali muhameedlaste delegatsiooni liikmetega.

Ta saatis 10. mail 2026 vastastikuse sõpruse aastapäeva puhul kirja Aleksandria patriarhile Tawadros II-le.

Ta kohtus 18. mail 2026 armeenia katoolikose Aram I-ga.

### Leo XIV kultuuriloos

Leo XIV kohtus 27. mail 2025 Itaalia kõrgliiga meistri Napoli jalgpallimeeskonnaga.

Ta tervitas 1. juunil 2025 Giro d'Italial osalenud jalgrattureid.

Ta kohtus 16. juunil 2025 Vatikani Observatooriumi korraldatud astrofüüsikute suvekoolis osalejatega.

Eesti palverändurid kinkisid paavstile 24. oktoobril 2025 Aapo Pukki maalitud Eduard Profittlichi portree.

Paavst kohtus 15. novembril 2025 filmindusega seotud inimestega, sealhulgas näitlejate Cate Blanchett'i, Spike Lee, Viggo Mortenseni, Monica Bellucci ja Gus Van Sant'iga.

Ta kohtus 11. detsembril 2025 arheoloogidega ja tunnustas arheoloogia panust kristluses ja teaduses. Ta kohtus 12. jaanuaril 2026 Nobeli rahuauhinna laureaadi María Corina Machadoga. Ta tunnustas 1. veebruaril ja 6. veebruaril 2026 2026. aasta taliolümpiamängude avamist ja Ta kohtus 9. aprillil 2026 2026. aasta taliparalümpiamängudel osalenud sportlastega. Ta kohtus 9. mail 2026 Milano Internazionale jalgpalliklubi juhtide ja liikmetega.

### Suhted Eestiga

Piiskoppide dikasteeriumi prefektina kuulus Robert Prevosti haldusalasse 2024 katoliku Tallinna piiskopkonna loomine. Ta tegi paavst Franciscusele ettepaneku piiskopkonna loomiseks. Ta kuulutas 6. septembril 2025 õndsaks Eesti katoliku piiskopi Eduard Profittlichi ja mainis teda 7. septembril 2025.

Eesti palverändurid kohtusid 24. oktoobril 2025 Vatikanis paavstiga.

## Isiklikku

Leo XIV kõneleb inglise, hispaania, itaalia, prantsuse ja portugali keelt ning loeb ladina ja saksa keeles. Ta on veidi õppinud ka ketšua keelt.

Ta harrastab tennist ja on huvitatud pesapallist, olles Chicago White Soxi klubi toetaja. Ta harrastab ka veebipõhiseid sõnamänge "Wordle" ja "Words with Friends".

## Teadustööd

* *The office and authority of the local Prior in the Order of Saint Augustine*. Pontifical University of Saint Thomas Aquinas. 1987.
* *Rule and Constitutions of the Order of Saint Augustine*. Pennsylvania: Augustinian Historical Institute, Villanova University. 2002.
* Van Bavel, Tarsicius Jan; Bruning, Bernard, toim-d (2007). "Sint-Augustinus, een fascinerend man". *Sint-Augustinus* (hollandi). Brussels: Mercator. Lk 7–8. ISBN 9789061537311.
* Marín de San Martín, Luis, toim (2012). "Conclusion". *La ripresa dell'ordine: gli agostiniani tra 1850-1920 : Congresso dell'Istituto storico Agostiniano, Roma 15-19 ottobre 2012* (itaalia). Institutum historicum Augustinianum.
* "The Office and Authority of the Local Augustinian Prior 4. The munus docendi". *Augustinian Heritage*. **33**: 187–200. 1987. ISSN 0888-2274.
* "Palabras conclusivas del R.P. Robert Prevost, prior general de la Orden de San Agustín, sobre los agustinos y el estudio de la patrología". *Religión y Cultura* (hispaania). **5/II**: 503–510. 2006. ISBN 987-21404-6-4.
* Prevost, Robert (2006). "Grußwort des P. Generalpriors Robert Prevost". *Augustiniana* (saksa). **56** (3/4): 199–200. ISSN 0004-8003. JSTOR 44993213.
* "Homilía de la Eucaristía de clausura: parroquia Santa Rita de Madrid, 26 noviembre 2006". *Revista agustiniana* (hispaania). **48** (145): 189–193. 2007. ISSN 0211-612X.

## Märkused

## Viited

## Kirjandus

* + Christophe Henning. "Leo XIV. Ootamatu mantlipärija." Tõlkinud Mari Vallik. Tallinn, Sinisukk 2025

## Välislingid

* Püha Tooli ametlik koduleht
* Ametlik elulugu. (inglise keeles)

### Meedias

Nestor, Neit-Eerik (15. mai 2025). "Kristi Pärn-Valdoja: uue paavsti pressikonverents oli nagu rokkkontsert". ERR, Ringvaade.

|  |  |  |
| --- | --- | --- |
| Eelnev **Franciscus** | **Paavst** 2025– | Järgnev **-** |